Diamanda Galás
Diamanda Galás, f. 29.8.1955, amerikansk sanger, pianist, komponist og performancekunstner. Diamanda Galás, som er af græsk afstamning, er en markant skikkelse på den amerikanske avantgarde-scene. Hun har en baggrund inden for klassisk musik og jazz, og en skolet stemme med stor spændvidde, som hun anvender utraditionelt, bl.a. med hvisken, gennemtrængende skrig og hyl der udtrykker lidelse, desperation og tab. Diamanda Galás optrådte for første gang for et større publikum da hun i 1979 havde hovedrollen i en avantgarde-opera sponseret af Amnesty International. Hun optrådte desuden med musik af bl.a. Verdi og Arnold Schönberg. Flere af hendes forestillinger har været kontroversielle; hun optræder ofte som en sortklædt goth og hun har kritiseret traditionel religion; bl.a. har hun udsendt bogen The Shit of God (1996). Hendes album The Sporting Life blev til i samarbejde med Led Zeppelin-bassisten John Paul Jones. Diamanda Galás repertoire omfatter desuden blues og jazz, fx på albummene The Singer (1992), Malediction & Prayer (1998) og Guilty Guilty Guilty (2008).